Αίτηση προδικαστικής αποφάσεως την οποία υπέβαλε το Fővárosi Törvényszék (Ουγγαρία) στις 6 Απριλίου 2022 – NQ κατά Mara-Tóni Bt.
(Υπόθεση C-244/22)
Γλώσσα διαδικασίας: η ουγγρική
Αιτούν δικαστήριο
Fővárosi Törvényszék
Διάδικοι στην υπόθεση της κύριας δίκης
Ενάγων: NQ
Εναγομένη: Mara-Tóni Bt.
Παρεμβαίνουσες: Foudre Kft. και Tasavill Bt.
Προδικαστικά ερωτήματα
Εμπίπτει στο πεδίο εφαρμογής του άρθρου 3, παράγραφος 1, στοιχείο β΄, της οδηγίας 2008/104/ΕΚ 1 επιχείρηση η οποία απασχολεί χωρίς διοικητική άδεια εργαζομένους οι οποίοι στην πραγματικότητα εργάζονται για αντισυμβαλλόμενό της ο οποίος είναι έμμεσος εργοδότης;
Εμπίπτουν στο πεδίο εφαρμογής του άρθρου 3, παράγραφος 1, στοιχείο γ΄, της οδηγίας [2008/104] εργαζόμενοι τους οποίους συνδέει σχέση εργασίας με επιχείρηση η οποία, στο πλαίσιο σύμβασης υπεργολαβίας, τους παραχωρεί για την εκτέλεση εργασιών σε τρίτη επιχείρηση, η οποία τους παρέχει τα υλικά, τον εξοπλισμό και τις οδηγίες που απαιτούνται για την παροχή της εργασίας;
Αν, βάσει των ανωτέρω, ο ενάγων και οι ηλεκτροτεχνίτες πρέπει να θεωρηθούν ως προσωρινά απασχολούμενοι, μπορεί να γίνει δεκτό ότι αποτελεί οικονομική οντότητα μία ομάδα εργατικού δυναμικού η οποία ασκεί διαδοχικά και χωρίς διακοπή οικονομική δραστηριότητα για διάφορες επιχειρήσεις οι οποίες ανήκουν στον ίδιο κύκλο προσώπων, ακόμη και στην περίπτωση που οι επιχειρήσεις αυτές δεν έχουν λάβει διοικητική άδεια για να απασχολούν νομίμως προσωρινά απασχολούμενους, είτε ως άμεσοι είτε ως έμμεσοι εργοδότες, λαμβανομένου επίσης υπόψη ότι στην περίπτωση δανεισμού εργαζομένων δεν παραχωρείται η χρήση περιουσιακών στοιχείων;
Αν γίνει δεκτό ότι οι εν λόγω εργαζόμενοι αποτελούν οικονομική οντότητα, ως συγκεκριμένη ομάδα εργατικού δυναμικού, εμπίπτουν στο πεδίο εφαρμογής του άρθρου 1, παράγραφος 1, της οδηγίας 2001/23/ΕΚ 1, παρά το γεγονός ότι πρόκειται για προσωρινά απασχολούμενους;
____________
1 Οδηγία 2008/104/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, περί της εργασίας μέσω εταιρείας προσωρινής απασχόλησης (EE 2008, L 327, σ. 9).
1 Οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων (ΕΕ 2001, L 82, σ. 16).